作者:辛棄疾
標題:賀新郎
內容:路入門前柳。到君家、悠然細說，淵明重九。歲晚悽其無諸葛，惟有黃花入手。更西風、東籬依舊。斗頓南山高如許，是先生、拄杖歸來後。山不記，何年有。是中不減康廬秀。倩西風、為君喚起，翁能來否。鳥倦飛還平林去，雲肯無心出岫。剩準備、新詩幾首。欲辨忘言當年意，慨遙遙、我去羲農久。天下事，可無酒。